K. Sárközy, poslankyňa: (2001-09-05):
Teraz by som sa vyjadrila k sume 5 %. Musím povedať, že aj mňa prekvapil včera kolega v relácii SITO a nezvyknem reagovať na to, čo odznelo na tlačovkách, ale ja som sa vo výbore, pretože som vo výbore pre sociálne veci a bývanie, pána ministra spýtala, čo bude, pýtala som sa ho ako predsedu Správnej rady Sociálnej poisťovne ako člena vlády, čo bude, keď v snemovni poznajúc situáciu spred roka sa tu začne licitovať 5 %, 7, 8, 9, 10, 11, 12, kto skôr príde alebo kto neskôr, tak ten bude mať väčšie šťastie. Ako k tomu chce pán predseda správnej rady a predkladateľ predísť. Povedal, že Sociálna poisťovňa má peniaze na päťpercentné zvýšenie dôchodkov a vieme, že keď Sociálna poisťovňa je nesolventná alebo insolventná, tak pomôže štát. No lenže podľa toho, teda podľa predkladacej správy pán minister povedal, že ešte k tej situácii nedošlo. Ja by som z tohto miesta veľmi rada vyzvala koaličných poslancov. Podľa mňa, ja sa prikláňam k tomu, čo tu povedala pani poslankyňa Aibeková, je to taká dôležitá téma, s ktorou sa musí zaoberať koaličná rada. Nepokladám za správne, že poslanci Strany demokratickej ľavice budú z toho vytĺkať politický kapitál, ale svoje pozmeňujúce návrhy predložia vo výbore pre sociálne veci a bývanie. Tak to tam predloží každý poslanec, samozrejme, má na to právo. Ja by som bola rada, keby sa k tomu vyjadrila koaličná rada, sadli si predkladatelia, teda pán minister Magvaši, pani ministerka financií, pán podpredseda vlády, spočítali jednu aj druhú stránku a došli by k nejakému rozumnému číslu, ktorému by sme sa vedeli prikloniť všetci, pretože keď nie, tak myslím si, že na budúci týždeň alebo o dva týždne, keď sa tento zákon dostane do tretieho čítania, a teda bude konečná verzia, budeme tu pomaly ako v stávkovej kancelárie a rozdiel bude len ten, že ktorá strana bude šikovnejšia a ktorá na svoju stranu prijme väčší počet poslancov. Ďakujem pekne. I. Presperín, podpredseda NR SR: Ďakujem. Jedna faktická poznámka, pán poslanec Andrassy, nech sa páči. Ľ. Andrassy, poslanec: Ďakujem veľmi pekne, pán predsedajúci. Súhlasím ja i s tými názormi, ktoré tu zazneli, a naznačila to aj kolegyňa Sárközy, že by bolo asi potrebné prijať úplne nový zákon, v ktorom by sa jasne definovala automatická valorizácia dôchodkov, teda aby to nezáležalo na svojvôli vlády alebo parlamentu, ale kedy sú splnené zákonné podmienky, aby automaticky na ďalší mesiac bol valorizovaný dôchodok. Chcem povedať, že je úlohou politikov, je úlohou vlády, je úlohou štátu nájsť finančné prostriedky nato, aby štát zabezpečil dôstojnú životnú úroveň dôchodcov. Myslím si, že to je základné poslanie a povinnosť štátu postarať sa ako o dôchodcov, takisto aj o mladú generáciu, a som rád, že bola otvorená otázka aj mladých ľudí, aj mladých rodín, lebo z 2740 korún, ktoré dostáva dnes žena, ktorá je na materskej dovolenke, sa jednoducho z mesiaca na mesiac nedá vyžiť, dá sa len živoriť. Ak tento štát našiel 110 mld. korún, 110 mld. korún občanov Slovenskej republiky nato, aby ozdravil banky, aby tieto peniaze dal do bankových inštitúcií, tak musí tento štát, musí aj táto vláda, ale aj budúce nájsť finančné prostriedky nato, aby zabezpečil dôstojnú životnú úroveň ľuďom, ktorí celý život odovzdávali svoje hodnoty tejto spoločnosti a dnes sú títo ľudia odkázaní na dôchodok, ktorý má zabezpečiť generácia, ktorá dnes v tejto spoločnosti hodnoty tvorí. Teda nerozchádzame sa v tomto pohľade a ja preto som povedal, že Strana demokratickej ľavice bude túto debatu viesť na odbornej úrovni vo výbore, ktorému to gestorsky patrí, a budeme dávať konkrétne jasné argumenty aj číselné preto, aby to zvýšenie o 7 až 8 % bolo reálne a dalo sa aj finančne vykryť nielen v tomto roku, ale aj v roku 2002. (Zaznel zvuk časomiery.) I. Presperín, podpredseda NR SR: Pani poslankyňa Sárközy.